‘સાલા ખડૂસ’ એકસાથે તામિલ અને હિન્દીમાં બનાવવામાં આવી છે. એટલે જ એમાં નાસિર જેવા દક્ષિણના સિનિયર કૅરૅક્ટર ઍક્ટર દેખાયા છે. ફિલ્મમાં ઝાકિર હુસેન, એમ. કે. રૈના જેવા મંજાયેલા અને સ્વાનંદ કિરકિરે જેવા શૌકિયા અભિનેતાઓ છે; પરંતુ ફિલ્મ જોઈને જેના નામે પાર્ટી આપી શકાય એવો પર્ફોર્મન્સ એકેયનો નથી. એક તો આ ફિલ્મ એક્સાઇટમેન્ટના લેવલે સરેરાશથી ઉપર જઈ શકતી નથી ત્યાં ગ્રહણ ટાણે સાપ કાઢતા હોય એમ દલા તરવાડી સ્ટાઇલમાં એક પછી એક પાંચેક ગીતો ઠપકારી દીધાં છે. એને કારણે ફિલ્મ સાવ શિયાળાના પાણી જેવી થઈ જાય છે.